ศูนย์ ศบค. สร้างแพลตฟอร์มแอปพลิเคชันไทยชนะ เพื่อควบคุมและป้องกันการแพร่ระบาดของโรคโควิด-19 รองรับการผ่อนปรนระยะ 2
ศูนย์ ศบค. สร้างแพลตฟอร์มแอปพลิเคชันไทยชนะ เพื่อควบคุมและป้องกันการแพร่ระบาดของโรคโควิด-19 รองรับการผ่อนปรนระยะ 2นายแพทย์ทวีศิลป์ วิษณุโยธิน โฆษกศูนย์บริหารสถานการณ์การแพร่ระบาดของโรคติดเชื้อไวรัสโคโรนา 2019 (โควิด-19) หรือ ศบค. กล่าวว่า การเตรียมความพร้อมของผู้ประกอบการ เพื่อรับการผ่อนปรนในระยะที่ 2 ขณะนี้ ได้สร้างแพลตฟอร์มผ่านแอปพลิเคชัน "ไทยชนะ" เพื่อช่วยควบคุมและป้องกันการแพร่ระบาดของโรคโควิด-19 ซึ่งจากเดิมต้องลงทะเบียนด้วยมือ แต่เปลี่ยนเป็นใช้วิธีการเช็กอิน ซึ่งผู้ประกอบการสามารถลงทะเบียนออนไลน์ผ่านเว็บไซต์ แล้วสแกนคิวอาร์โค้ดมาติดไว้ที่หน้าร้าน ในส่วนประชาชนที่ไปใช้บริการ ต้องสแกนคิวอาร์โค้ด เข้า-ออก ซึ่งคุณสมบัติของแพลตฟอร์ม นี้จะช่วยทำให้ทราบปริมาณความหนาแน่นในการใช้งานในสถานที่ต่างๆ และให้คะแนนความพึงพอใจจากการใช้บริการได้ ยืนยันว่า ในส่วนของการลงทะเบียนใช้งานแอปพลิเคชันดังกล่าว ข้อมูลส่วนบุคคลของประชาชนที่ใช้ลงทะเบียนจะไม่ถูกเผยแพร่ออกไปในที่สาธารณะ เนื่องจากกรมควบคุมโรค กระทรวงสาธารณสุข จะเป็นผู้ดูแลข้อมูลได้เท่านั้นด้านนายแพทย์ พลวรรธน์ วิทูรกลชิต ผู้ตรวจราชการกระทรวงดิจิทัลเพื่อเศรษฐกิจและสังคม (ดีอีเอส) กล่าวเพิ่มเติมว่า ทุกกิจการที่ได้รับการผ่อนปรนให้สามารถเปิดดำเนินการ สามารถลงทะเบียนได้โดยไม่เลือกขนาดของกิจการ นอกจากนี้ หากพบว่า ผู้ใช้งานแอพพลิเคชันมีความเสี่ยงและได้รับการแจ้งเตือนในการติดเชื้อก็จะสามารถตรวจโรคโควิด-19 ได้ฟรีด้วย ทั้งนี้ การลงทะเบียนใช้งานแอพพลิเคชันดังกล่าวจะสามารถดำเนินการได้ตั้งแต่วันพรุ่งนี้ (15 พ.ค.63) เป็นต้นไป เชื่อมั่นว่า แอปพลิเคชันดังกล่าว จะเป็นประโยชน์และช่วยลดความเสี่ยงในการแพร่ระบาดของโรคโควิด-19 ได้